《次韵监郡鲁公二首 其一》
元代·瞿智

镜里湖光煖欲波，客情惆怅不能过。蓉花簇簇开岩岫，云片飞飞起鹳鹅。

载酒小船轻若苇，穿城夹膝小如梭。每因公事归来晚，无奈重楼月色何！

作者简介：智一名荣智，字睿夫，一字惠夫，其先嘉定州人。父晟，迁昆山。兄信字实夫，时齐名，称二瞿先生。智嗜学明《易》，至正间，宪司试辟后青龙镇学教谕，摄绍兴府录判，寻弃官去。睿夫博雅能诗，以书法钩勒兰花，笔致妙绝。时寓华亭，所居有通波阁。与黄晋卿、段吉甫、李季和、成原常、张伯雨诸君友善。